Papersnake/gushiwen huggingface dataset:
黄士明宫詹李葵孺天部同集梁幼宁明府西园别业
王安舜（明代）

十亩平田一望赊，桐林叶叶散秋霞。因招太史先生驾，并过茆洲处士家。

冰簟软披三径草，水晶香送六郎花。弄潮自有船如藕，不用虚乘贯月槎。
盘墅·登三清阁
黄由（宋代）

才到松陵即是家，三清阁下寂无哗。
小臣愧乏丝毫报，深炷炉香静点茶。
感旧三首
王柏（宋代）

年时清话几黄昏，双桂亭前竹外门。
离合盛衰方感旧，忽逢新句动诗魂。
婆罗门引 赋赵相宅红梨花
张之翰（元代）

冰姿玉骨，东风著意换天真。软红妆束全新。好在调脂纤手，满红试轻匀。为洗妆来晚，便带微嗔。香肌麝薰。直羞煞海棠春。不?数＊芳酒，谁慰黄昏。只愁睡醒，悄不见惜花贤主人。枝上雨、都是啼痕。
海丰五坡岭
游朴（明代）

虏骑南来宋鼎迁，累臣就絷五坡前。数千义旅秋烟散，十二忠魂夜斗悬。

脑子吞来仍不死，黄冠归去更无缘。胡元已逐胡尘化，丞相风神尚凛然。
过富香吏茂才村舍
赵莲（清代）

村舍拟柴桑，门临碌碡场。野花人不识，山果鸟先尝。

琴韵随流水，书声出短墙。浑忘茶话久，归路满斜阳。
耳鸣
范成大（宋代）

风号高木水翻洪，历历音闻不是聋。
一任大千都震吼，便从卷叶订圆通。
郁林州
李运使（宋代）

肩舆初入郁林州，井邑都如旧日游。虽有山川供远目，不堪雨露湿征裘。

土风惯习瘴谁虑，客况寂寥心自愁。春去秋来人共见，十年辛苦在炎州。
访吴廷晖偶成
史鉴（明代）

访君还作看花行，宛宛溪流两岸平。久雨闭门芳草遍，乱禽栖树莫烟生。

更筹夜送人皆醉，童子春深服已成。明日新晴天气好，相携临水濯尘缨。
宿正觉寺
曾季貍（宋代）

古寺荒凉甚，秋风更飒然。
殿焚犹有碍，僧老不知年。
但可扶藜至，无因假榻眠。
钟鱼久寂寞，谁施囊钱。
袁本初二首
陈造（宋代）

入门偶藉移韩馥，健者何曾抗董公。
须信阿瞒人物论，但言玄德是英雄。
出山
陆游（宋代）

出山似与高人别，回首时时一怅然。
它日再来缘要熟，遍题名姓绿岩边。
西来庵赠水斋上人
汤斌（清代）

白马西来扫野云，居人谁识旧将军。《楞严》读罢焚香坐，一钵江泉到夜分。
赠周玄初尊师
张紞（明代）

仙翁长炼九华丹，时有龙来问大还。曾捧灵符归海上，故将霖雨洒人间。

紫箫吹月鸾双舞，白氅披云鹤共闲。兰圃未滋春向暮，早须一噀破天悭。
喜览裴中丞诗卷（一作寄裴使君）
姚合（唐代）

新诗盈道路，清韵似敲金。调格江山峻，功夫日月深。

蜀笺方入写，越客始消吟。后辈难知处，朝朝枉用心。
喜赵宾旸杨华父两儿两女互姻
方回（元代）

十年役严陵，心服赵宾旸。
绝口不方贫，其气常扬扬。
一诵贯千古，一醉举百觞。
俗士或近之，白眼视昊苍。
包山岭可巍，子云孙姓杨。
江海一扁舟，倒屣倾侯王。
见人有闰病，赐以药饵良。
朋友负微过，责善尤谆详。
两翁我独识，非狷亦非狂。
两家结姻好，古道颜色光。
赵男与杨女，年向十五强。
一朝驰聘币，互写红笺长。
赵有五岁女，杨有五岁郎。
是日并纳采，酒雁填高堂。
两翁自为媒，两家门户当。
匪为门户当，芝兰同一香。
不羡积金璧，不受丰缣缃。
各喜所脔婿，诵书声琅琅。
已能临法帖，已解工诗章。
何惭昔羲之，坦腹双东床。
经汉高庙诗
范泰（宋代）

啸吒英豪萃，指挥五岳分。乘彼道消势，遂廓宇宙氛。

重瞳岂不伟，奋臂腾群雄。壮力拔高山，猛气烈迅风。

恃勇终必挠，道胜业自隆。
寄主管舅二首
赵蕃（宋代）

少公上黄扉，长公思玉局。
恭惟我舅氏，出处似前躅。
浔阳开三径，镜湖赐一曲。
是为千载人，何有万钟禄。
新诗久不诵，妙墨时在目。
黄落又秋风，林空见松竹。
同崔员外秋宵寓直
王维（唐代）

建礼高秋夜，承明候晓过。九门寒漏彻，万井曙钟多。

月迥藏珠斗，云消出绛河。更惭衰朽质，南陌共鸣珂。
题吴园二十景 其四 千尺桃花潭
戴亨（清代）

灼灼桃花红，澄澄潭水绿。疑是武陵源，人家匿深谷。
和陶杂诗十一首 其二
苏轼（宋代）

故山不可到，飞梦隔五岭。真游有黄庭，闭目寓两景。

室空无可照，火灭膏自冷。披衣起视夜，海阔河汉永。

西窗半明月，散乱梧楸影。良辰不可系，逝水无留骋。

我苗期后枯，持此一念静。
南华山
文天祥（宋代）

北行近千里，迷复忘西东。
行行至南华，忽忽如梦中。
佛化知几尘，患乃与我同。
有形终归灭，不灭惟真空。
笑看曹溪水，门前坐松风。
喜许国用探疾至
沈周（明代）

药炉烟暝膈生痰，怪是新春百不堪。乐事惜从多病误，老怀喜与旧人谈。

临床细酌更延五，系岸孤舟日转三。雪里梅花殊未发，此情亦似为君含。
戏王和先张齐望
王灼（宋代）

王家二琼芙蕖妖，张家阿倩海棠魄。露香亭前占秋光，红云岛边弄春色。

满城钱痴买娉婷，风卷画楼丝竹声。谁似两家喜看客，新翻歌舞劝飞觥。

君不见东州钝汉发半缟，日日醉踏碧鸡三井道。
送处士归州因寄林山人
刘长卿（唐代）

陵阳不可见，独往复如何。旧邑云山里，扁舟来去过。

鸟声春谷静，草色太湖多。傥宿荆溪夜，相思渔者歌。
过浩山
黎廷瑞（宋代）

高树停归云，峭壁下落照。北风一万里，绝顶吹野烧。

行行念高一，履险心欲掉。茅茨者谁家，喧语杂老少。

开门止我宿，四壁乱蓬藋。自言兵火馀，零落仅馀噍。

世故莽难诘，浊酒寄一笑。月黑云冥冥，屋头闻虎啸。
證道歌 其二五一
释印肃（宋代）

法中王，最高胜，一微尘里光无尽。无边身相入微尘，转大法轮常普应。
赠吕德璋道人
员兴宗（宋代）

世纲连天天地窄，君乃对人眼青白。
口占道论馀五千，身徃仙青寻八百。
赵侯精灵足诗态，员子惭愧今词伯。
不须对月人自三，他年共作沧浪客。
入春念归尤切有作
陆游（宋代）

六朝覆育忝遗民，扶惫归来雪鬓新。
对酒无欢翻作病，爱诗何得但穷人。
腰钱自昔妨骑鹤，绝笔何时到获麟？乡俗嬉游重端五，剩烹团粽唤比邻。
染丝上春机
许玠（宋代）

锦江之水来蜀西，女红染丝上春机。
可怜欲织未织时，思君意绪如乱丝。
乱丝尚可理，妾愁渺无际。
寒窗轧轧千万梭，断魂随梭暗来去。
荡子醉花月，妾辜鸾镜妆。
寒蛩只解趣机杼，争奈情如刀剑伤。
织成回纹诗，寄与白玉郎。
原郎勿弃置，上有双鸳鸯。
觑著双鸳鸯，忍教孤妾守空房。
山中吟
陈允平（宋代）

日出华山阳，月出庐山岗。
巫山云漠漠，雁山烟苍苍。
酬新安仁孝主簿
员兴宗（宋代）

汴水奔流天子都，海涵百谷来群儒。
黑笠白袍纷盈衢，清才落群各有徒。
人人怀矛戈戟殳，文阵未战磨以须。
我方整旅备不虞，坐惊絷微党援孤。
闻君烈烈真丈夫，外视宫室呈廉隅。
於时委身愿投壶，亦既见止心则愉。
联翩折趐同嗟吁，奈何西归不得俱。
地远天高成异区，尺书相问药困痡。
繼之诗句非常模，字妙羲献堪仆奴。
幽怀感深长郁纡，鱼目安可酬骊珠。
古今穷达犹摴蒱，慎无致意荣且枯。
六经且务评精粗，一朝良媒聘闾娵，
神房山馆魁众姝。
次韵前人访旧
陈著（宋代）

铁石心肠本自顽，著身无所奈时艰。
仙丹难问桃花洞，诗笠聊寻饭颗山。
道义岂随天地闭，风埃不放水云閒。
相逢休说如今事，回首斜阳古汉关。
和颜长官百咏·空门
朱继芳（宋代）

四卷楞伽几上安，而今老去懒能看。
庭前桂树花开未，分别西风信鼻端。
和通判王定国承议游竹西 其二
邹浩（宋代）

一霎狂飙破晓阴，春光极目几千寻。会须胜事追莲社，更约幽千访竹林。

渺渺平田涵白水，萧萧苍桧聒清音。郑虔才大犹遭骂，重愧持杯许脱簪。
暮秋闰月平步楼口占
陈藻（宋代）

恰已论心四十秋，朱颜化作素丝头。
种田有穫须知足，应物无贪亦寡尤。
浮世欲回残梦款，男儿休管读书否。
任他门户随时变，尊酒相逢且劝酬。
绣释迦像并十八罗汉赞 释迦佛
释德洪（宋代）

指以心运，茸以针通。针针是佛，佛佛皆茸。十分月满，万国春同。

稽首真慈，生女巧中。
文徵明倚树观泉
弘历（清代）

石桥好是隔红尘，古树槎枒涧水滨。肯向世间留姓氏，白衣祗合号山人。
送仞千大师还雷峰西堂
释今龙（明代）

下山分手即乘船，归去春雷振法筵。一象自奔员峤月，双雕曾运海螺天。

云垂大海蕤千朵，月落同风印大川。从此野干应避路，堂堂直辟洞宗禅。
四泽晓罾
郑瀛（宋代）

泽水回环六七里，中流拥出一廛市。桃花吹浪鳜鱼肥，红蓼翻风蟹螯美。

渔郎业渔相忌猜，欲晓未晓江上来。举罾交错不知倦，欸乃又入云涛堆。
陪王尚书泛舟莲池
许浑（唐代）

莲塘移画舸，泛泛日华清。水暖鱼频跃，烟秋雁早鸣。

舞疑回雪态，歌转遏云声。客散山公醉，风高月满城。
春日行
李坦之（宋代）

东风入树吹流莺，晓窗睡熟花冥冥。美人窗间动晓思，莺声枕上提春情。

座中日出花满城，城南春深杨柳青。王孙不归消息断，深闺无人春草生。

草生犹有时，王孙何日归。斜阳照流水，万里长相思。

东园三月花烂开，西园胡蝶双飞来。明年蝶去春无主，闭门花落愁如雨。
寄蒋先辈（在苏州）
黄滔（唐代）

夫差宫苑悉苍苔，携客朝游夜未回。冢上题诗苏小见，

江头酹酒伍员来。秋风急处烟花落，明月中时水寺开。

千载三吴有高迹，虎丘山翠益崔嵬。
纵笔二首
刘克庄（宋代）

风月佳时一放怀，幸无章绶束筋骸。
眵昏端以亲灯故，忧患皆从识字来。
受业门人留不住，载醪客子尽教回。
闭门自了身心事，寄语时贤莫浪猜。
唐大飨拜洛乐章。九和
武则天（唐代）

祗荷坤德，钦若乾灵。惭惕罔置，兴居匪宁。

恭崇礼则，肃奉仪形。惟凭展敬，敢荐非馨。
惠应庙
张徽（宋代）

一家终日在楼台，弈局斜兼画卷开。
幽鸟影穿红烛去，寒蟾光落素琴来。
钓丝暮惹苹间浪，篆石春浮藓上埃。
三数寺通溪畔路，好寻僧借度时杯。
湖边逢陈高父
周密（宋代）

湖边重见处，柳下共听蝉。人老如前度，诗工似往年。

醉乡消白日，身事付苍天。自得吟千首，他时定可传。
和王才臣再病二首
杨万里（宋代）

诗瘦知春瘦，时乖抑命乖。
病过三日雨，门掩半扉柴。
不面何曾久，於心便有怀。
端能暮出否，溪水减南涯。
题吕食新水阁兼寄南商州郎中
朱景玄（唐代）

丹槛初结构，孤高冠清川。庭临谷中树，檐落山上泉。

晓色挂残月，夜声杂繁弦。青春去如水，康乐归何年。
和袭美送孙发百篇游天台
陆龟蒙（唐代）

直应天授与诗情，百咏唯消一日成。去把彩毫挥下国，

归参黄绶别春卿。闲窥碧落怀烟雾，暂向金庭隐姓名。

珍重兴公徒有赋，石梁深处是君行。
酒徒
何巩道（明代）

高楼一相呼，三五罗其侧。但爱竹叶青，不问扶桑白。

英雄无所成，老作高阳客。
鼋头山神女歌
韦应物（唐代）

鼋头之山，直上洞庭连青天。苍苍烟树闭古庙，

中有蛾眉成水仙。水府沉沉行路绝，蛟龙出没无时节。

魂同魍魉潜太阴，身与空山长不灭。东晋永和今几代，

云发素颜犹盼睐。阴深灵气静凝美，的砾龙绡杂琼珮。

山精木魅不敢亲，昏明想像如有人。蕙兰琼芳积烟露，

碧窗松月无冬春。舟客经过奠椒醑，巫女南音歌激楚。

碧水冥空惟鸟飞，长天何处云随雨。红渠绿蘋芳意多，

玉灵荡漾凌清波。孤峰绝岛俨相向，鬼啸猿啼垂女萝。

皓雪琼枝殊异色，北方绝代徒倾国。云没烟销不可期，

明堂翡翠无人得。精灵变态状无方，游龙宛转惊鸿翔。

湘妃独立九疑暮，汉女菱歌春日长。始知仙事无不有，

可惜吴宫空白首。
春日杂言十一首
赵蕃（宋代）

寒多草亦未抽芽，漫说春今一半加。
试向小园閒点检，忽逢一树木瓜花。
送仲南兄赴南仓
苏过（宋代）

忆君结发读书日，肯学呻吟事刀笔。功名直欲高古人，议论从刀气横臆。

咄嗟岁晚事大缪，翻然自许林泉役。躬耕二顷羞甘旨，栉风沐雨忘晨夕。

十年不知簪组味，万里能舒陈蔡厄。丈夫升沈何足道，竭身养志真奇特。

闭门却求文史乐，劲气岂为穷居屈。信哉自有绝人处，坐使懦夫闻有立。

迩刀弹冠本非好，黾俛聊从父兄迫。区区试吏仓庚间，定知蜡屐何曾得。

嗟余白发亦自笑，眷眷一官乃鸡肋。明年驱车走太行，政坐相如空四壁。

秋风潩水各相送，未觉轩裳胜蓬荜。鹪鹩傥获一枝安，此外所忧非我力。
祗奉天书六首 升降用《灵文》。
郊庙朝会歌辞（宋代）

旻穹无声，惟德是辅。降监锡符，垂文篆素。孝瑞纪封，英声载路。

既寿而昌，笃天之祜。
次夫子罢归原韵
易蘩（清代）

大好怡情地，天然小隐居。山围陶令宅，树拥子云庐。

薄醉孙扶杖，论交友寄书。归来梅鹤吏，相守复何如。
秋日题仪真寓廨时秩满俟代
刘宰（宋代）

非崖非巅，壁立苍然。
野花炯炯媚朝日，樛木缭绕栖寒烟。
归乎归乎，幽深此便。
居乎居乎，市声昼喧。
纷去住于吾心，定取舍于吾言。
竹色一轩秋雨后，荷花十里晚风前。
锦城不似还家乐，独立津头欲间船。
偶书
陆游（宋代）

身放江湖远，年推里巷尊。
邻翁分酒子，羽客借桐孙。
决决冰消涧，纤纤柳映门。
小车非汉相，时亦到前村。
登毗卢阁
孙伟（明代）

秋意集高栏，夕阳澹群壑。飞云在襟袂，语笑应寥廓。

林响吹霜气，时见一叶落。川帆去前浦，烟鸟回丹阁。

素怀尘外想，及此静中乐。俯仰易为陈，溪山宛如昨。

登临亦是梦，感叹空悠邈。黄花昧节候，冷露浮青萼。

抚花聿申写，作诗解禅缚。
闻子瞻将如终南太平宫溪堂读书
苏辙（宋代）

为吏岂厌事，厌事日堕媮。
著书虽不急，实与百世谋。
问吏所事何，过客及系囚。
客实虚搅人，囚有不自由。
办之何益增，不办亦足忧。
嗟此谁不能，脱去使自收。
幽幽南山麓，下有溪水流。
溪上亦有堂，其水可濯漱。
终日不见人，惟有山鹿呦。
是时夏之初，溪冷如孟秋。
山椹黄笠展，林笋紫角抽。
朝取笋为羹，莫以椹为羞。
溪鱼鲤与鲂，山鸟鸴与鸠。
食之饱且平，偃仰自佚休。
试探箧中书，把卷揖前修。
恍如反故乡，亲朋自相求。
蔚如瓮中糟，久熟待一篘。
为文若江河，岂复有刻锼。
尚何忆我为，欲与我同游。
我虽不能往，寄诗以解愁主
景阳钟二首
刘子翚（宋代）

景阳钟动晓寒清，度柳穿花隐隐声。
三十六宫梳洗罢。却吹残烛待天明。
共城十吟 其九 春郊旧酒
邵雍（宋代）

花开风雨后，忍病欲消磨。未是疏狂极，其如困顿何。

梁间新燕乱，天外去鸿多。总是灰心事，冥焉昼午过。
杨和王挽诗二首 其一
洪适（宋代）

矍铄狨鞯出，魁梧玉带轻。良家三世将，幕府万人英。

长啸临天堑，妖氛散虏营。黄垆有遗恨，不见朔方平。
和知府龙图黄安中浅沙马跑二泉二首 其一
刘弇（宋代）

甃面平吞寸许寒，记曾一掬洗中乾。定知满斛黄金屑，会有游人镜里看。
望梅花·一阳初起
蒲宗孟（宋代）

一阳初起。暖力未胜寒气。堪赏素华长独秀，不并开红抽紫。青帝只应怜洁白，不使雷同众卉。淡然难比。粉蝶岂知芳蕊。半夜卷帘如乍失，只在银蟾影里。残雪枝头君认取，自有清香旖旎。
点绛唇 其三 秋夜横泖旅窗听雨，有怀故园
邵亨贞（元代）

两鬓秋风，掩关坐听黄昏雨。灯前自语。世乱甘清苦。

蔓草愁烟，荒却东陵圃。归期阻。荆榛满路。投老知何处。
和太师相公秋兴十首
夏竦（宋代）

亭臯危叶乍经霜，过尽惊鸿落吹长。
间上层楼待初月，方壶残漏下三商。
悼亡友周诗二首 其二
皇甫汸（明代）

陶令弃官日，徵君寝瘵时。巨卿宵梦愕，元伯晨讣驰。

申缄五情塞，抚膺双涕垂。既捐韩康肆，复捲严平帷。

冥数岂无验，良药宁自医。夙昔重季诺，感激平原知。

虽乏儋石蓄，能薄千金施。游魂眷仲里，托体虞山隈。

死生交已谢，留恨翟门题。
次韵梅山弟感时四首
陈著（宋代）

边将才无日越晖，中朝人是李斯非。
顺流兵马竟揿舞，死战规模谁发挥。
忍看金茎移露去，空歌玉树送春归。
不图世变今如此，真与尘埃蠓蚋飞。
戚氏（此词始终指意，言周穆王宾于西王母事）
苏轼（宋代）

玉龟山。东皇灵媲统群山。绛阙岧峣，翠房深迥，倚霏烟。幽闲。志萧然。金城千里锁婵娟。当时穆满巡狩，翠华曾到海西边。风露明霁，鲸波极目，势浮舆盖方圆。正迢迢丽日，玄圃清寂，琼草芊绵。争解绣勒香鞯。鸾辂驻跸，八马戏芝田。瑶池近、画楼隐隐，翠鸟翩翩。肆华筵。间作脆管鸣弦。宛若帝所钧天。稚颜皓齿，绿发方瞳，圆极恬淡高妍。

尽倒琼壶酒，献金鼎药，固大椿年。缥缈飞琼妙舞，命双成、奏曲醉留连。云璈韵响泻寒泉。浩歌畅饮，斜月低河汉。渐渐绮霞、天际红深浅。动归思、回首尘寰。烂漫游、玉辇东还。杏花风、数里响鸣鞭。望长安路，依稀柳色，翠点春妍。
颂古九十八首
释印肃（宋代）

难信难闻独眼龙，布云施雨觅无踪。
却被普贤穿却鼻，如今众信永无穷。
雪夜
陆游（宋代）

村路雪泥人断行，佛灯一点绛纱明。
山前栖鹘归何晚，磔磔风传劲翮声。
是非吟
邵雍（宋代）

是短非长，好丹非素。
一生区区，未免爱恶。
爱恶不去，何由是非。
爱恶既去，是非何为。
游仙词四首赠三阳观昝云山道士 其三
于慎行（明代）

由来称福地，自合有仙才。萧史吹笙下，栾巴噀酒回。

云轩通紫阙，月宇逼丹台。谢手尘中客，年光漫自颓。
罗氏花下奉招陈侍御
孟郊（唐代）

眼在枝上春，落地成埃尘。不是风流者，谁为攀折人。

宁辞波浪阔，莫道往来频。拾紫岂宜晚，掇芳须及晨。

劳收贾生泪，强起屈平身。花下本无俗，酒中别有神。

游蜂不饮故，戏蝶亦争新。万物尽如此，过时非所珍。
丁酉皿月十日之官毗陵，舟行阻风，宿椆陂江
杨万里（宋代）

十里江行一日程，出山似被北风嗔。
东窗水影西窗月，并照船中不睡人。
春尽又开一枝
杨基（明代）

深院闭青苔，黄昏独自来。
花应怜我意，特放一枝开。
偈颂五首 其五
释了悟（宋代）

昨日栽茄子，今日种冬瓜。一声河满子，和月落谁家。
答张功甫寺丞
项安世（宋代）

张叟至今怜项叟，杭州依旧忆荆州。
亥年诗到子年答，十月书荆正月收。
了女了儿多已过，半饥半饱不须愁。
且图今日胜前日，一任黑头成白头。
闰六月眉州奏禾生九穗
夏竦（宋代）

眉山远地蜀川西，九穗嘉禾忽效祺。
东极龙枝人莫睹，环丘玉粒世空知。
中和积粹名方异，繁蔚呈祥事更奇。
自可增封齐北里，岂将同颖比繁禧。
持节过界
曹勋（宋代）

泗滨怅望草连云，眼暗凄尘只断魂。
香火固难寻宝塔，云烟时复见沙墩。
五更悲壮眠难熟，一片荒寒晓更昏。
往事兴怀今二纪，道傍父老岂儿孙。
奉川道中四绝
释宝昙（宋代）

千峰万峰云意动，十里五里溪声喧。
人在昏沉黑甜里，屋山乌鹊两无言。
病中感春
杨万里（宋代）

老去春来已薄情，体中病後更竛竮。
海棠红酽飞成雪，杨柳金浓染作青。
到得当家饶景物，不如旧日借园亭。
一杯欲把还休去，遮莫莺花笑独醒。
永州法华寺西亭
吕本中（宋代）

西亭清净冠南州，蜡屐聊为半日留。苍莽轻烟涨山麓，连卷雌霓落城头。

禽声高下云间木，帆影参差天际舟。欲去凭栏一回首，晚风吹角不胜愁。
蝶恋花·佳人
苏轼（宋代）

一颗樱桃樊素口。不爱黄金，只爱人长久。学画鸦儿犹未就。眉爱已作伤春皱。
扑蝶西园随伴走。花落花开，渐解相思瘦。破镜重圆人在否。章台折尽青青柳。
十山歌呈太守胡平一
杨万里（宋代）

贤尹如何受吏谩，青天白日万人看。
忽然一展霹雳手，尽杖偷魁窜远蛮。
富贵曲
郑遨（唐代）

美人梳洗时，满头间珠翠。
岂知两片云，戴却数乡税。
剪春罗
舒岳祥（宋代）

谁裁婺女轻罗段，我有并州快剪刀。
色似山丹殊少肉，形如石竹亦多毫。
臙脂初褪黄先露，蝴蝶才成翅未高。
欲向小窗成扇面，世无陶缜倩谁描。
警斋侍郎和放翁与茶山五言寄余次韵一首
刘克庄（宋代）

髫龀参诸老，辱置书册前。
上起马本纪，下迄李续编。
积勤迫榆景，扶病登木天。
貌丑况古妆，臂短非善缘。
时人讪晚谬，弟子嘲昼眠。
堕甑懒回顾，弃扇羞乞怜。
众皆惊曲径，余惟泥方穿。
平生忧世病，华佗不能痊。
仰即丹凤鶱，俯视磨蚁旋。
居常哂触蛮，安肯分济川。
舐鼎堪骨蜕，载质堪骨蜕，
载质从心悁。何当坐一月，
大胜读十年。惜哉已耄及，
晨镜雪满颠。仙家能返童。
送明甫初筮十首
刘克庄（宋代）

十载脾神厄，何曾食有鱼。
击鲜徒溷汝，遗鮓适忧君。
摸鱼子 岁晚感怀寄南金
邵亨贞（元代）

见梅花、一番惊感，天时人事如许。星霜冉冉东流水，牢落少年心绪。时自语。甚门外、风埃绿鬓生尘土。故人间阻。柰岁晚相思，云寒怅望，此意转凄楚。髫年梦，俯仰已成今古。人生风度欢聚。故乡景物浑非旧，愁里忽忽时序。能记否。记翦烛西窗，暝坐听风雨。春来更苦。柰酒量微增，诗情未减，何处唤俦侣。
和钝庵岁暮杂感 其一
宋实颖（清代）

年少才名也自雄，老来城北半飘蓬。闭门种菜浑闲事，输与人间霹雳弓。
乍寒集王连玉宅小饮
袁宏道（明代）

浅屋低檐下，春花滴小槽。箸阑思蟹足，话久觅绒袍。

竹语调刀切，云啼獝狖高。等閒历寒暑，颠里换斑毛。
吴子珍登仕避地大宁示赓韵以谢
何文季（宋代）

雁行声价压朋俦，凛凛词锋炯二矛。
宝剑神光埋不住，夜冲星斗落旄头。
次韵和元礼
洪刍（宋代）

湖海沙鸥性，山林雾豹文。龙蛇争起陆，羔雁看成群。

玉石无缁磷，芝兰自苾芬。韩康不二价，女子会知君。
西江月·一是金丹总数
薛式（宋代）

一是金丹总数，河图象出真机。谁知罔象尽玄微。大道从兹孕起。斗柄璇玑正位，阴中却抱阳辉。崑崙子母著绯衣。此是乾坤真理。
壬辰冬识孙元京于郡城剧谈甚得因约余至其家已而不果明年春早闻已下世哭以诗
汪炎昶（宋代）

屈指惊前辈，春来倍感伤。斯文虽未坠，此老复云亡。

更觉新诗重，逾思别话长。相知谁遣晚，旧约堕苍茫。
和汉广
彭汝砺（宋代）

秀色霜滋重，馀香露洽鲜。鹄巢灵壳媚，海窟夜珠圆。

丹橘非优贡，蟠桃亦浪仙。无嗟后林质，未至太清天。
竹鱼
杨万里（宋代）

银鱼色如银，竹鱼色如竹。
渭川千亩秀可掬，都将染成一身绿。
鱼生竹溪中，家在竹根菱荇丛。
昼餐竹叶与竹米，夜饮竹露吹竹风。
前身王子猷，今身赤鲩公。
只知爱竹判却命，化作此君苍雪容。
渔翁夜傍竹溪宿，鱼惊钓丝冰底缩。
朝来钓得水苍玉，先生笑扪藜苋腹。
南窗偶书 其三
方岳（宋代）

毛颖轻俗子，孔方疏吾曹。未须奴事钱，正可仆命骚。

持此将安之，聊足以自豪。向来与诸儒，尚论夔与皋。

此言终当酬，时命不我遭。欲语恐惊纷，卑之无甚高。
题流口吴逸人山居
李敏（明代）

岩泉鸣翠微，流口旧渔矶。
市远修琴去，云深采药归。
窗扉树鸡栅，篱落晒牛衣。
世事无心理，长镵老蕨薇。
乱后曲江（一作羊士谔诗）
王驾（唐代）

忆昔争游曲水滨，未春长有探春人。

游春人尽空池在，直至春深不似春。
思越人
鹿虔扆（五代）

翠屏欹，银烛背，漏残清夜迢迢。双带绣窠盘锦荐，

泪侵花暗香双¤

珊瑚枕腻鸦鬟乱，玉纤慵整云散。苦是适来新梦见，

离肠争不千断。
揽秀轩
郝俣（金朝）

寺得新游处，轩馀旧赋诗。山川蒲子国，松柏晋侯祠。

行止非人力，登临且岁时。道人应笑我，真负鹿门期。
正月十五日夜东林寺学禅偶怀蓝田杨主簿因呈智禅师
白居易（唐代）

新年三五东林夕，星汉迢迢钟梵迟。花县当君行乐夜，

松房是我坐禅时。忽看月满还相忆，始叹春来自不知。

不觉定中微念起，明朝更问雁门师。
题郡南山光福寺寺即严黄门所置时自给事中京兆少尹出守年三十性乐山水故老云每旬数至后分阃
羊士谔（唐代）

传闻黄阁守，兹地赋长沙。少壮称时杰，功名惜岁华。

岩廊初建刹，宾从亟鸣笳。玉帐空严道，甘棠见野花。

碑残犹堕泪，城古自归鸦。籍籍清风在，怀人谅不遐。
暗香
吴潜（宋代）

闻尧章死西湖，尝助诸丈为殡之，今又不知几年矣。自昭忽录示尧章暗香、疏影二词，因信手酬酢，并赓潘德久之诗云。

晓霜一色。正恁时陇上，征人横笛。驿使不来，借问孤芳为谁折。休说和羹未晚，都付与、逋仙吟笔。算只是，野店疏篱，樵子共争席。

寒圃，众籁寂。想暗里度香，万斛堆积。恼他鼻观，巡索还无最堪忆。萼绿堂前一笑，封老干、苔青莓碧。春漏也，应念我、要归未得。
湖山馆中酬谢士宜
张埴（宋代）

春风采蘋花，悠悠万里道。
及听负囊歌，又见骑驴好。
羲和不停策，天地日已老。
大笑奉美人，谁言头白早。
不致仕
白居易（唐代）

七十而致仕，礼法有明文。
何乃贪荣者，斯言如不闻？
可怜八九十，齿坠双眸昏。
朝露贪名利，夕阳忧子孙。
挂冠顾翠緌，悬车惜朱轮。
金章腰不胜，伛偻入君门。
谁不爱富贵？谁不恋君恩？
年高须告老，名遂合退身。
少时共嗤诮，晚岁多因循。
贤哉汉二疏，彼独是何人？
寂寞东门路，无人继去尘。
和利漕徐师旦之才文龙山水之秀
冯山（宋代）

腊雪洗顽碧，晴凫浴澄𪑩。物色互磨错，清辉深不变。

沧浪与少室，幽人罕兼见。少憩托高怀，回头簿书倦。
秋夜感遇十首以孤村一犬吠残月几人行为韵
陆游（宋代）

昔遇高皇帝，同朝多伟人。
哀哉逝不留，焄蒿返苍旻。
存者才一二，相望不得亲。
秋风闻雁过，老泪沾衣巾。
游庐山山阳七咏 白鹤观
苏辙（宋代）

五老相携欲上天，玄猿白鹤尽疑仙。
浮云有意藏山顶，流水无声入稻田。
古木微风时起籁，诸峰落日尽生烟。
归鞍草草还城市，惭愧幽人正醉眠。
城南杂题 其三
刘敞（宋代）

盘姗不称三公位，掩抑空妨数亩庭。只有老僧偏爱惜，倩人图画作书屏。
菩萨蛮（周彦达舟中作）
苏庠（宋代）

眼中叠叠烟中树。晚云点点翻荷雨。鸥泛渚边烟。绿蒲秋满川。

未成江海去。聊作林塘主。客恨阔无津。风斜白氎巾。
秋夜闻砧
杜荀鹤（唐代）

荒凉客舍眠秋色，砧杵家家弄月明。

不及巴山听猿夜，三声中有不愁声。
早秋韶阳夜雨
许浑（唐代）

宋玉含悽梦亦惊，芙蓉山响一猿声。阴云迎雨枕先润，夜电引雷窗暂明。

暗惜水花飘广槛，远愁风叶下高城。西归万里未千里，应到故园春草生。
水龙吟·重九社集，余以小病未往。澄宇待拾得画字
陈家庆（清代）

客中胜日重逢，楚天千里秋难画。登临极目，群仙高会，文章声价。

■■■■，关河如旧，江城遥夜。想高阳酒侣，雄谈惊座，斗牛震，风雷讶。

小病佳游暂谢。■■■、■■■■。龙山眼底，几回吟眺，白云飞下。

醉把茱萸，故园东望，桑麻谁话。又霜深战马，中原鼙鼓，问何时罢。
同楚友别张伯起幼于兄弟时周公瑕避暑石湖
黎崇敕（明代）

离合吾徒事，何因此别难。游人携紫剑，居士戴黄冠。

楚客同分袂，周郎已钓磻。为怜相见少，临发且蹒跚。
踏雪
杨知新（清代）

不辨雪中路，危峰云影低。犬惊茅舍北，鸦乱板桥西。

访旧门犹掩，寻梅径已迷。横舟问前渡，涧水静流澌。
慈姥岩
李壁（宋代）

洗尽一春歌酒尘，苍江吹破碧粼粼。
繁华过眼都如梦，只有三峰是故人。
奎宿奏事
刘克庄（宋代）

过客危于惠，移儋远似琼。
末年蕊珠殿，奏事独奎星。
缘识
宋太宗（宋代）

世俗忙忙似海深，愚迷岂解圣人心。
分明教法生虚妄，慵炼归真不易金。
荐福寺赠应制白公（一作栖白大师）
曹松（唐代）

才子紫檀衣，明君宠顾时。讲升高座懒，书答重臣迟。

瓶势倾圆顶，刀声落碎髭。还闻穿内去，随驾进新诗。
古意
陆龟蒙（唐代）

君心莫淡薄，妾意正栖托。愿得双车轮，一夜生四角。
奉和圣制幸白鹿观应制
张说（唐代）

洞府寒山曲，天游日旰回。披云看石镜，拂雪上金台。

竹径龙骖下，松庭鹤辔来。双童还献药，五色耀仙材。
德骥篇
孙岩（宋代）

西家白马知曳练，东家赤马如驱电。
时时并辔刷长鞭，羞杀分飞伯劳燕。
白马不防牛有角，惨甚兵间中矛矟。
不出能令赤马疑，隔巷来奔初不约。
踌躇血地嘶鸣哀，悲风飒飒惊条枚。
皦然德骥非凡材，牧人驱迫去复回。
物於俦匹且如此，何况世间贞信士。
管仲败余勤鲍叔，孝章厄极悲文举。
茂弘将坐白其忠，叔翰当收脱之死。
乞兵欲赴雍丘危，突围竟雪都昌耻。
虽云志计有伸屈，至今挠弱闻风起。
利灾乐祸无故情，东家无恙汝得乘。
月
陆文圭（元代）

青天一片玉，上有众星列。
夜中光渐小，谗此玻璃月。
白免卯时生，桂子秋后结。
天上有山河，两界隔吴越。
何当御嫦娥，万里驾飞辙。
太白为前驱，彩莺相继发。
北上行
李白（唐代）

北上何所苦？北上缘太行。
磴道盘且峻，巉岩凌穹苍。
马足蹶侧石，车轮摧高冈。
沙尘接幽州，烽火连朔方。
杀气毒剑戟，严风裂衣裳。
奔鲸夹黄河，凿齿屯洛阳。
前行无归日，返顾思旧乡。
惨戚冰雪里，悲号绝中肠。
尺布不掩体，皮肤剧枯桑。
汲水涧谷阻，采薪陇坂长。
猛虎又掉尾，磨牙皓秋霜。
草木不可餐，饥饮零露浆。
叹此北上苦，停骖为之伤。
何日王道平，开颜睹天光？
颂证道歌·证道歌
释印肃（宋代）

一切具足一切地，凡夫不了争名利。
名利阿曾得到头，空能夜壑劳关闭。
栖岩寺隋文帝马脑盏歌
卢纶（唐代）

天宫宝器隋朝物，锁在金函比金骨。开函捧之光乃发，

阿修罗王掌中月。五云如拳轻复浓，昔曾噀酒今藏龙。

规形环影相透彻，乱雪繁花千万重。可怜贞质无今古，

可叹隋陵一抔土。宫中艳女满宫春，得亲此宝能几人。

一留寒殿殿将坏，唯有幽光通隙尘。山中老僧眉似雪，

忍死相传保扃鐍.
履道留题吟
邵雍（宋代）

何代无人振德辉，众贤今日会西畿。
太平文物风流事，更胜元和全盛时。
瑞鹧鸪
辛弃疾（宋代）

江头日日打头风。憔悴归来邴曼容。
郑买正应求死鼠，叶公岂曼好真龙。

孰居无事陪犀首，未办求封遇万松。
却笑千年曹孟德，梦中相对也龙钟。
至邵州示胡强仲三首 其二
释德洪（宋代）

情缘不断自消灭，浮念欲生无起因。多谢鍊磨金出矿，敢辞枷锁梦中身。
取兰梅置几上三首
张嵲（宋代）

崇兰梅蘂竝时芳，更得春风为发扬。
还似高人有常德，年年只作旧时香。
寓仁济庄赠何竹逸
靳贵（明代）

竹林鹤发翁，迓我南山下。把酒对澄江，相与说禾稼。
元夕
文天祥（宋代）

飘零竟如此，元夕几堪怜。
南国张灯火，燕山沸管弦。
相思云万里，剩看月三年。
笑与东风道，浮生信偶然。
和同年话旧韵 其一
倪谦（明代）

浮生嗟命蹇，宦海足风波。去国忧方切，还乡幸已多。

新恩来紫禁，故道复黄河。君德知难报，华颠敢谓皤。
瑞鹤仙·看青山绕郭
方千里（宋代）

看青山绕郭。更暮草萋萋，疏烟漠漠。无风自花落。欲黄昏，谁向官楼吹角。刚肠顿弱。恨别来、辜负厚约。想香闺念旧，还忆去年，共举杯酌。

寂寞。光阴虚度，未说离愁，泪痕先阁。珠帘翠幕。除相见，是奇药。况中年已后，凭高临远，情怀终是易恶。早归休，月地云阶，剩追笑乐。
自咏
张镃（宋代）

事业新来别，贤愚久自积压。
作文时似呪，写字忽如锥。
卖屋因为宅，谋官本近医。
有来评世务，好好只相随。
句
李丹（宋代）

二顷田园祇旧时。
再用喜雪韵
陈傅良（宋代）

南人见雪古来稀，见只愁吟草木辉。
留囓毡毛穷汉使，说开围角老胡妃。
我尝豪健能无褐，今已衰迟要不饥。
北望雁门肠欲断，春蒲空老旧渔矶。
奉和圣制答张说南出雀鼠谷
崔翘（唐代）

硖路绕河汾，晴光拂曙氛。笳吟中岭树，仗入半峰云。

顿觉山原尽，平看邑里分。早行芳草迥，晚憩好风熏。

嘉颂推英宰，春游扈圣君。共欣承睿渥，日月照天文。
归途绩溪界喜见十里岩
吴龙翰（宋代）

策杖前溪去，吾乡此路分。
两磨山出色，风约水成文。
归信凭秋雁，思亲望白云。
碧岩今日见，快饮带微醺。
题剡溪图
张侃（宋代）

欲识诗清处，须来天尽头。可人一溪雪，催我上扁舟。
用前韵答黄一翁五首
王炎（宋代）

青云诸贵人，鸣玉朝未央。
我无封侯骨，难入鹓鹭行。
生女不出门，生男志四方。
十年九不就，食荠苦我肠。
未能返故园，且可归醉乡。
细君谕此怀，春溜鸣糟床。
曾郎元矩见过逾月听其言久而不厌追感平昔为
苏辙（宋代）

胄子相从得佳婿，掖垣同直喜良朋。
交情不意隔生死，世事休论有废兴。
宿草芊锦泪入土，故琴牢落恨填膺。
远来似觉清谈胜，试问传家今几灯。
秋夜
陆游（宋代）

药饵扶衰疾，琴书返故园。
陶公方止酒，乐令且清言。
烟鸟宿沙际，露萤明草根。
尘嚣不到处，此意与谁论？
惜春郎
柳永（宋代）

玉肌琼艳新妆饰。好壮观歌席。潘妃宝钏，阿娇金屋，应也消得。

属和新词多俊格。敢共我勍敌。恨少年、枉费疏狂，不早与伊相识。
生查子 北平驿秋夜
金俊明（明代）

逼暝转深林，瑟瑟松涛沸。日落旅魂惊，嘶马停还未。

灯萦独夜情，剑吼清秋气。凉月照无眠，应见征人泪。
安居道中
李流谦（宋代）

上如跻云下临渊，乱石当道如防贤。
遥看一鸟转绝壑，鸟已烟沉吾木末。
晚风吹雪作云飞，山中更添一尺泥。
岁华如此犹浪走，梅花思人越消瘦。
题秋山水图
止庵法师（明代）

木落萧萧秋露浓，乱山无数月明中。
十年不到云门寺，买个船儿过浙东。
和陈州田舍人留别
王禹偁（宋代）

东风初暖酒难销，五马行春罢趁朝。
道畔棠阴同召伯，堦前蓂荚别唐尧。
下车正是尝新笋，得句何妨寄旧僚。
预想郡斋公宴处，桃花凝露柳垂条。
道院周围果实皆先居士手植因长老今摘送不胜追感再成山偈
虞俦（宋代）

仙翁久矣骑鲸去，华表终朝化鹤来。更待蟠桃千岁熟，慈颜应认手亲培。
灞上逢故人
喻坦之（唐代）

花落杏园枝，驱车问路岐。人情谁可会，身事自堪疑。

岳雨狂雷送，溪槎涨水吹。家山如此景，几处不相随。
和雪湖观笋之作
谢迁（明代）

绿竹添孙伴我閒，鸣琴酌酒对青山。雷声骤解龙须箨，日色平青凤尾班。

蒋径旧开宜直造，卫风雅和合重刊。硬差端不劳山谷，自喜田园蚤遂还。
奉迎遗诏述哀
边贡（明代）

远闻哀诏出燕关，武帝仙游去不还。穆座自应归祖庙，寿觞谁与奉慈颜。

六龙晚驾宫门寂，八骏春嘶御厩閒。风袅乱花云日惨，秖疑身世梦魂间。
赠水帘洞黄秀才
林千之（宋代）

读书避世喧，结庐五云表。淡薄足生涯，诘曲藏深杳。

仰观红日近，俯视众山小。沧溟舞澎湃，云气度浩渺。

乔松蔓翠萝，绝壁藏啼鸟。一派从天来，长练挂木杪。

海鸥忘机智，峒蝶忙飞绕。亦知山房静，而被俗客扰。

作诗寄殷勤，努力须壮少。他年腾踏去，蕙帐猿惊晓。
菩萨蛮 其二
桂念祖（清代）

月斜迷梦春城隔。隔城春梦迷斜月。寒烛画楼残。残楼画烛寒。

斜时同密语。语密同时斜。才尽费疑猜。猜疑费尽才。
酹江月
黄机（宋代）

东篱成趣，有西风解事，催开丛菊。碎摺黄金谁试手，一一清香菊掬。露湿凉轻，霞凝寒重，秀发如新沐。宫妆匀就，岂知红紫粗俗。

因念昔日渊明，微官不受，归伴花幽独。弹压秋光三径里，浊酒床头初熟。饮剧肠宽，醉深吻燥，更把纶巾漉。此翁无恙，唤渠同醉船玉。
梦扬州 寄酬广陵宗梅岑
徐釚（清代）

鲤鱼收。恰钱江、潮涨方休。惯爱书来，整整花前凝眸。

展纨素、芙蓉集好，宗资谢朓堪俦。隋堤路，繁华去，柳梢烟锁春愁。

长记群公胜游。有丽句清歌，萧统楼头。击钵弹丝，只恁年年飘流。

绿腰纵谱红牙曲，输小香、居士清幽。还记取，卖花声里，梦到扬州。
题赵千户嵩西庄用壁间韵
陈达（明代）

嫩柳微波夹路明，一亭容与课深耕。閒中隐几有馀地，醉里凭栏无限情。

花气暖催春日转，山光遥带暮云平。鍪弧本是承传物，其奈林泉宿共盟。
南苑绝句 其七
潘祖荫（清代）

射熊馆古昼阴森，霹雳弓鸣已殪禽。骑射共知家法在，网开三面圣人心。
怀李聪峦随宦新甫 其四
申佳允（明代）

临别河桥上，扶桑日正暾。披襟频握手，岐袂欲消魂。

浊酒留征骑，清风促去辕。今宵何处宿，曾否忆家园。
少年游 题画蜀葵
钱宛鸾（清代）

织云制粉，裁霞剪彩，倚醉嫁熏风。池馆胭脂，芳堤景色，半入画图中。

丹青何处非烟雨，点缀忒精工。傲杀杜鹃，不输芍药，蜀地笑芙蓉。
观菊有感
赵友直（宋代）

行到篱边地满霜，曩时物物已非常。
自怜失意秋风后，独有寒花不改香。
仆曩于长安陈汉卿家见吴道子画佛碎烂可惜其
苏轼（宋代）

子骏以见遗作诗谢之贵人金多身复闲，争买书画不计钱。
已将铁石充逸少，（殷铁石，梁武帝时人。
今法帖大王书中有铁石字。
）更补朱繇为道玄。
（世所收吴画，多朱繇笔也。
）烟薰屋漏装玉轴，鹿皮苍璧知谁贤。
吴生画佛本神授，梦中化作飞空仙。
觉来落笔不经意，神妙独到秋毫颠。
我昔长安见此画，叹惜至宝空潸然。
素丝断续不忍看，已作蝴蝶飞联翩。
君能收拾为补缀，体质散落嗟神全。
志公仿佛见刀尺，修罗天女犹雄妍。
如观老杜飞鸟句，脱字欲补知无缘。
问君乞得良有意，欲将俗眼为洗湔。
贵人一见定羞怍，锦囊千纸何足捐。
不须更用博麻缕，付与一炬随飞烟。
题丹见庞居士图
家铉翁（宋代）

团栾共坐说无生，家话只堪儿女听。
谁遣老禅来入社，迎门笑语是轰霆。
送佛面杖与罗浮长老
苏轼（宋代）

十方三界世尊面，都在东坡掌握中。
送与罗浮德长老，携归万窍总号风。
黄龙隘 其二
张若采（清代）

黄龙不可攀，白云犹可赠。盎盎山中春，繁花垂古磴。

重关昔据险，龙战几决胜。可怜笳鼓音，曾辱山灵听。

今看石户农，布谷啼春醒。间间鸡犬家，郁郁松篁径。

何限看山人，爱此灵区孕。
寄题毕氏鲤潭寿藏
方回（元代）

阴德蒙泉日夜流，使君乡社号千秋。
方闻寿倒三松咏，遽作身随一锸谋。
谁谓滕公居此室，何云文子乐斯丘。
穴中得石如金槊，定有人封万户侯。
初八日过总持以雨不得观龙井休日再往经孺子
赵蕃（宋代）

满城车马走尘埃，湖上幽蹊长积苔。
喟叹高风尚千载，殷勤两日为重来。
吾生讵老五斗米，此地终期三径开。
大厦崇成非往者，况予拥肿自樗材。
刘资政挽词 其一
沈与求（宋代）

国耻忍言城下盟，忽惊河洛失清宁。心摧宝仗离宸极，血溅辕清落将星。

请死自缘鸣越甲，乞师谁为哭秦庭。高名会与丘山重，一诵遗箴一涕零。
秋晚郊行即事
周密（宋代）

篱豆垂花陇麦齐，炊红篘绿小春时。田家处处丰年乐，画出豳风七月诗。
偈颂一百二十三首
释普度（宋代）

岩头雪峤与钦山，共辙同途岂等闲。
要识南台真白额，从来虎体一般斑。
河上岁晏
宋庠（宋代）

久觉宦情薄，何堪星岁徂。
冰鱼寒不动，沙鹤晚相呼。
日短挥戈舍，天閒造物炉。
河澄诸浦涸，山秃万林枯。
感为中来远，心因不倚孤。
虚名三品禄，懦政五州符。
稷契熙妫祚，萧张翼汉图。
曩贤真命世，今忝剧非夫。
狐偃腥臊肉，随何腐烂儒。
是非均一马，多少任双凫。
念老归欤叹，铭恩蕞尔躯。
风声犹栗烈，酒意近屠苏。
薛县能琴客，桓家善笛奴。
歌吟聊自适，何必矢嘉谟。
月中炬火发仙山驿，小睡射亭五首
杨万里（宋代）

长庚初让月先行，不料姮娥也世情。
趣驾冰轮渡银浦，乱抛玉李掷长庚。
走笔和张功父玉照堂十绝
杨万里（宋代）

常年十月未花开，雪片今年九月回。
便有早梅随早雪，一枝笑看万花摧。
苏武慢 其十一
夏言（明代）

晚节亭中，赐闲堂上，长日从容笑语。出郭寻春，过挢送客，翠竹笑沙江路。

芳草长堤，绿杨古渡，隔岸几声杜宇。道相公、久已归来，喜对家山如故。

忘形处、相伴渔樵，沙头同醉，村酒溪鱼旋取。宠辱无惊，是非不管，此乐也应天与。

返照入林，断云堆墨，倏忽晚来风雨。望城南、灯火攒星，独棹一舟归去。
和仲咸杏花三绝句 其一
王禹称（宋代）

莫道商山节候迟，晓来帘外半空枝。明朝落尽无蜂蝶，冷暖人情我最知。
湘妃庙
周渭（唐代）

代变时迁事迹存，见来谁不暗消魂。上程此日湘江过，依旧修篁有旧痕。
示俞秀老二首
王安石（宋代）

不见故人天际舟，小亭残日更回头。
缲成白雪三千丈，细草孤云一片愁。
题赵别驾委斋诗
五迈（宋代）

别驾来访别，徵我委斋诗。
敢问委之说，别驾自发挥。
万事悉委委，吾何容心为。
抱椠游文屋，去取委所司。
一战偶得隽，敢夸词藻奇。
随牒走仕途，荐举委所知。
一朝获通籍，敢恃妍媚姿。
不见百里奚，非黠亦非痴。
爵禄委倘来，饭牛牛自肥。
不见塞上翁，无喜亦无悲。
得丧委自然，失马马复归。
委怀在琴书，栗里真吾师。
委顺听时命，香山不吾欺。
吾以名吾斋，曰委不变宜。
王子曰不然，我言异於斯。
人性涵万善，其位配两仪。
凡天所委付，受者不得辞。
行藏道污隆，进退时安危。
委禹以治水，胼胝敢言疲。
委尹以复辟，宠利非谋私。
经制委姬旦，述作委仲尼。
今古理无二，圣贤人可希。
纲常或沦斁，委我开训彝。
杨墨路必辟，韩庄门宜麾。
宇宙或倾仆，发我力夫持。
补天出娲石，浴日升咸池。
饥者委我食，寒者委我衣。
一或负所委，是谓天职专职。
若君所言者，庄老同一岐。
梁以苦空坏，晋以清谈隳。
流弊至委弃，往事真来规。
世道真险隘，天将委之谁。
上不能使尔，夫岂地良医。
因诗重感慨，当有评是非。
送水部张郎中彦回宰洛阳
郑谷（唐代）

何逊兰休握，陶潜柳正垂。官清真塞诏，事简好吟诗。

春漏怀丹阙，凉船泛碧伊。已虚西阁位，朝夕凤书追。
再侍经筵有感
宋祁（宋代）

露门重幄紫云开，何意孤臣得重陪。
攀树已惊刘放老，受釐犹重贾生来。
华绨藉暖瞻宸几，甘露浮香入赐杯。
稽古虽勤成底力，心知不重汉儒才。
一晓发射洪循江而行书二诗州堆馆
李新（宋代）

翠麦铺茸不罅土，白白红红花日许。
我行未尽天之涯，马足舆肩已辛苦。
时名入手无一掬，昔年虎章今化鼠。
疾归灌畦蔬换肉，无谓我不如老圃。
玉楼春·雕鞍好为莺花住
晏几道（宋代）

雕鞍好为莺花住。占取东城南陌路。尽教春思乱如云，莫管世情轻似絮。
古来多被虚名误。宁负虚名身莫负。劝君频入醉乡来，此是无愁无恨处。
颂古五十五首
释绍昙（宋代）

不依本分去担柴，负石黄梅验作家。
半夜三更设分晓，和糠舂出古菱花。
春尽夜坐三首
杨万里（宋代）

春光草草病中休，病眼逢春道是秋。
秪有青灯怜此老，伴人无睡照人愁。
酹江月 日休，取山谷四休之意
陈霆（明代）

容身何处，有青山、借我一丘一壑。稳坐篮舆横曳杖，十里西湖行乐。

春笋斋厨，午茶杯盏，世味从他薄。大都几屐，安闲便是丹药。

随分吟倚西风，醉眠苍石，心与浮云约。回首红尘名利事，勘破蝇头蜗角。

万卷藏书，百竿栽竹，有子承当着。乾坤老矣，一簪聊寄华发。
重阜崔嵬行
释文珦（宋代）

重阜何崔嵬，遥瞻北邙路。
旷野无人居，高低尽丘墓。
不知古与新，落落似棋布。
下有荒草丛，上有白杨树。
树顶啸鸱鸢，草根穴狐兔。
嗟哉昔为人，妻子相爱慕。
岂知易殂落，到此长另处。
天地虽好生，安能暂留驻。
夜台杳冥冥，千载竟不曙。
托身同草木，坐受蝼蚁蠹。
衣冠变成尘，精灵自相语。
亲戚不重过，他人岂能顾。
听我蒿里歌，年命如朝露。
满庭芳 寒夜别意
徐灿（清代）

水点成冰，离云愁暮，能禁几阵凄风。绮窗吟寂，频倚曲阑东。

梦短宵长难寐，听不了、点滴铜龙。销魂也，梅花憔悴，飞雪断来鸿。

翠帏□乍逗，鸳鸯香冷，两地愁同。况天涯离别，□又匆匆。

争柰多愁多病，无头闷、一夜惺忪。风摇处，兽环双控，银烛影微红。
次韵载叔
韩淲（宋代）

南风吹归船，便欲老林下。尘埃坐吴会，衮衮失昼夜。

因行山寺高，忽见此粲者。长夏得襟期，楼居静如画。

他年共回首，一段好佳话。谁知予怀深，万事口不挂。
戏简林子长
虞俦（宋代）

溪上园亭处处新，想君屡费橐右银。
莺窥绣户烦三请，蝶绕花梢知几巡。
恨不即时谋载酒，恐因暇日得寻春。
只愁又隔同年面，却欠尊前似主人。
天仙子·深夜归来长酩酊
韦庄（唐代）

深夜归来长酩酊，
扶入流苏犹未醒。
醺醺酒气麝兰和。
惊睡觉，笑呵呵，
长道人生能几何。
生查子 太真出浴图
陆珊（清代）

罗袂护春寒，小立屏山畔。出水玉芙蓉，一段巫云现。

娇倩侍儿护，皓腕横金钏。女伴见犹怜，披与轻绡茜。
晏起
韦庄（唐代）

尔来中酒起常迟，卧看南山改旧诗。

开户日高春寂寂，数声啼鸟上花枝。
吴长文紫微见过
梅尧臣（宋代）

岂敢以贫贱，而辄傲贤贵。
但恨门阑遥，赫日去可畏。
瘦马汗常流，寸步出无谓。
是以逾十旬，景慕肠欲沸。
近因秋雨来，纤纤有凉气。
九陌可以行，轻服可以衣。
方将事请见，疮足痛若{左足右非}。
忽枉驺骑过，颜厚言莫既。
尚期新醪熟，还往袭经纬。
乃知君子德，曩分替则未。
茶瓶儿 上元
赵彦端（宋代）

澹月华灯春夜。送东风、柳烟梅麝。宝钗宫髻连娇马。似记得、帝乡游冶。

悦亲戚之情话。况溪山、坐中如画。凌波微步人归也。看酒醒、凤鸾谁跨。
宿羽亭侍宴应制
杜审言（唐代）

步辇千门出，离宫二月开。风光新柳报，宴赏落花催。

碧水摇空阁，青山绕吹台。圣情留晚兴，歌管送馀杯。
次韵相之木犀六首 其六
周紫芝（宋代）

玉折兰摧事已休，倡条无数绿阴稠。此花独与苍岩桂，风雨平分万壑秋。
陈蕃仲侍郎挽诗
薛季宣（宋代）

乡党名卿有几人，如公学术两离伦。贡金政告忠嘉旧，春草诗传语句新。

北虏使华中昨好，西岑野色近来亲。忍观封鬣珉冈地，蕴我东朝法从臣。
倾古三首
释宗琏（宋代）

新妇骑驴阿家牵，草里寻常万万千。
谁在后兮谁在先，不须特地苦加鞭。
挽赵子固左司 其二
孙应时（宋代）

曾上郎官直，中辞宰掾高。丹衷耿天日，外物等丝毫。

内养神方壮，前知数莫逃。阜陵人物旧，江汉日滔滔。
雨中春望（时在围中）
高启（明代）

郡楼高望见江头，油壁行春事已休。
落尽棠梨寒食雨，只应啼鸟不知愁。
送僧之石梁
释重顯（宋代）

万卉流芳，不知春力。
岩畔涧下，蹙红皱碧。
乘兴复谁同，孤踪远仇敌。
君不见五百圣者导雄机，灵峰晦育深无极。
寒山老，寒山老，
随沉迹，迢迢此去须寻觅。
花落花开独望时，记取白云抱幽石。
子骏运使八咏堂 其六 山斋
文同（宋代）

职事凡少休，馀复不经眼。幽斋设横榻，尽日对层巘。

遥怀寄浩荡，静想萦𡾰嵼。松雨润书奁，竹风吹酒盏。

荣名付傲兀，胜事入清简。虽有旧林泉，何须嗟去晚。
鱼篮妇赞二首
释祖钦（宋代）

篮里清风，手头生活。
要将鱼目换明珠，岂是慈悲菩萨。
有智彗人，不消一劄。
湖西九岩为一峰题 其六 英公岩
陈献章（明代）

翠掩千寻洞，青窥一窍天。人间无绝境，不要问桃源。
因览镜照见衰年状貌有感
宋庠（宋代）

拂槛清晨念老馀，只堪丘壑便悬车。
暗围廓落频移眼，坐况苍华不满梳。
綟绶转惭龟钮印，土膏空负鹤头锄。
人生出处真难决，羡杀贤哉汉二疏。
煮豆酌白酒歌戊戌前作
李昱（明代）

煮豆酌白酒，豆肥酒气温。相对二三子，其乐难具论。

君不见晓来雨过东家村，丛丛豆荚生篱根。阿翁提篮跣双足，采摘采摘呼诸孙。

归来笑指老瓦盆，酒波犹带新糟浑。田家酒具如洼尊，一椀入口春无痕。

两椀三椀鲸涛奔，四椀五椀和江吞。须臾饮至百十椀，眼花耳热低乾坤。

忆昨豺虎如云屯，旌旗满目烟尘昏。杀人如麻血成海，十室九家无一存。

大臣自合死社稷，况叨厚禄承君恩。近闻省府日筵宴，椎牛宰马齐昆崙。

吾徒布衣在草野，忧心恻恻怀至尊。呜呼萧艾满城邑，馨香不数兰与荪。

呼童煮豆复进酒，呼儿为我关柴门。
入五月病二七日
方回（元代）

病已捐蒲酒，寒犹拥絮衣。
形骸元自劣，气候每相违。
人死朝朝有，吾衰事事非。
尫羸存喘息，聊复信天机。
同幕中诸公送李侍御归朝
武元衡（唐代）

昔年专席奉清朝，今日持书即旧僚。珠履会中箫管思，

白云归处帝乡遥。巴江暮雨连三峡，剑壁危梁上九霄。

岁月不堪相送尽，颓颜更被别离凋。
布袋赞
释绍昙（宋代）

驮布袋，握藤枝。
一肚皮恶毒，好使你门知。
转脑回头望阿谁，髯公知此意，
冷笑贼风吹。
谪舂陵别诸友
蔡元定（宋代）

天道固溟漠，世路尤险巇。吾生本自浮，与物多瑕疵。

此去知何事，生死不可期。执手笑相别，无为儿女悲。

轻醉壮行色，扶摇动征衣。断不负所学，此心天所知。
寓册寺戏成
释绍嵩（宋代）

寺在猿啼外，都无俗到来。
岸花开且落，水鸟去仍乃。
果落方知熟，诗成未费才。
逍遥此中意，老子兴悠哉。
感遇诗三十八首·其三十三
陈子昂（唐代）

金鼎合神丹，世人将见欺。
飞飞骑羊子，胡乃在峨眉。
变化固幽骑，芳菲能几时。
疲疴苦沦世，忧痗日侵淄。
眷然顾幽褐，白云空涕洟。
以冰饷同舍
傅崧卿（宋代）

蓬莱道山，群仙所游。清异人境，不风自凉。火云腾空，莫之能炎。

饷以冰雪，是谓附益。
听歌者周生
曹申吉（清代）

参军绝技出天然，曾侍开元供奉筵。几部《龟兹》零落尽，至今人识李龟年。
再任秘书少监
洪炎（宋代）

再入兰台逢旧史，重游东观阅新书。家徒四壁今无屋，谁为君王奏子虚。
念奴娇 中秋夜同媳胡纫荪、女瑶坐月有作
浦安（清代）

良宵秋半，好早邀，皓魄湘帘捲起。清供小陈金粟下，香爇博山炉里。

谙性妇新，慰情女弱。拜罢眉生喜。冷辉贪玩，不知莲漏馀几。

遥想对景思家，露庭立处，有客雕栏倚。那及臂寒鬟湿者，犹有娇雏解意。

蟾彩流笺，兔华绕管，且共幽怀寄。酹他月姊，兴来倾盏重洗。
东窗对雪六言四首 其一
周紫芝（宋代）

月观云台何处，瑶林玉树谁家。幻成银色世界，雨此天女宝花。
鸡山十景 古洞别天两首之二 其十五
徐弘祖（明代）

洞天原不在人寰，三派东边更仰攀。直到万峰穷极处，忽悬双阙窈冥间。

碧桃开落门常在，玄鹤纵横路不关。东向蓬莱三万里，片云时去又时还。
山中 其一
方岳（宋代）

寂莫空山久掩扉，残书谁与解重围。推豗时作橐驼坐，恍惚化为蝴蝶飞。

春事已归双雪鬓，生涯尽在一荷衣。夜寒扣角悲声壮，但得牛肥道亦肥。
写怀
祁敏（明代）

才过残冬又早春，一时要路草成茵。无穷学业深惭我，有限年光不待人。

两字功名妨彩戏，半生诗酒污天真。粤江千里飞云远，日夜思归不为莼。
再用前韵二首
吴潜（宋代）

不假焦仙把酒喷，须臾澍雨若翻盆。
官应可了劭农事，天岂终翻及物恩。
无复绝粮忧鲁叟，何须进食念王孙。
只愁撩得秋声动，老客他乡易断魂。
偶感
韩淲（宋代）

用物多则强，境熟气易定。壮胆骋寡见，迷情忽群听。

茫茫可与否，沓沓贤且佞。名利缠古今，孰不堕此径。

驱驰每冲晓，展转直至暝。固肥尔室家，端系我朝廷。

身无百岁长，事有一日罄。留侯李邺侯，大似醉者醒。

历久只两人，吾常喜深订。
叔平山居
彭年（明代）

一曲溪山似辋川，天开幽境与栖禅。
堤分柳浪烟中远，峰矗芙蓉水上妍。
不断香风吹宝殿，有时花雨坠珠筵。
还怜假榻清秋夜，数尽渔灯废客眠。
日食罪言
姚勉（宋代）

皇帝十四载，新元纪嘉熙。
仲冬戊寅朔，午漏方中时。
朔风震丘壑，猛籁号枯枝。
黯如商雪天，四野昏垂垂。
昼炊烟始息，暝色来庭帷。
鸡登杙榤立，鸟急林梢栖。
颇讶南至后，晷度宜舒迟。
胡为景尚促，疾甚驹隙驰。
儿童忽走报，日壁无全规。
仓忙出仰视，如月初蛾眉。
金乌失焰彩，玉象潜光辉。
苍天玳瑁色，列宿争依稀。
老稚相喧呼，伐社沸鼓鼙。
不知何物怪，掩此清阳晖。
吾闻阴阳家，日月以历推。
日迟月行速，赢缩数不齐。
遇朔必会合，差忒无毫厘。
气盛或相掩，二曜斯一亏。
望日日掩月，阳感阴故衰。
朔日月掩日，阴盛阳乃微。
又闻玉川子，月蚀曾有诗。
谓此日月者，天眼生东西。
两眼不相攻，相食其说非。
食月乃蟆精，伊慼盖自贻。
吾观作诗人，志各有所之。
玉川特寓谏，假此为之辞。
日月有蟾乌，此事本怪奇。
况自食其光，安能走而飞。
书称辰弗集，天象昏且迷。
则知交相食，此说当勿疑。
思既得其说，伤心重嗟咨。
日为众阳宗，万象皆影随。
今者何不臧，阴精夺炎曦。
仰空不能救，涕泗纷交颐。
嗟嗟今之岁，天屡彰其威。
星文沓示变，雷震洊失宜。
越在夏五月，郁攸煽京畿。
六月既望后，月蚀主旱饥。
今兹复日食，灾异何繁滋。
天意不虚示，坐井聊管窥。
即天以论人，日君而月妃。
关雎哀窈窕，意在贤才思。
靡曼或盈前，必为物欲移。
今者日之蚀，或恐由宫闱。
然而吾君圣，未必耽燕私。
君象日而尊，臣象月而卑。
正心在朝廷，昭德可塞违。
国柄或窃弄，耳目相蔽欺。
今者日之食，亦恐由群儿。
然而吾君明，朝岂庸盲痴。
人主向明治，武力不可隳。
方今北有敌，负垒惊边陲。
战士怯不勇，塞马纷骄嘶。
今者日之食，或由边事危。
然而吾君武，安肯假彼资。
重念此三者，急务诚在兹。
万一或有是，是即变所基。
应天不以文，减撤徒儿嬉。
如人丧厥明，必求良药医。
一片葵藿心，只恐天未知。
何当排阊阖，碎首彤玉墀。
一篇痛哭策，历写心伤悲。
一者何所陈，无逸为元龟。
暗室屋漏中，肃如对神只。
愿为楚庄王，规谏从樊姬。
毋效汉成帝，温柔老昭仪。
天君必清彻，智烛光发挥。
如日丽中天，煌煌明作离。
二者何所陈，用贤登皋夔。
选众立一相，国论公主持。
乌台执白简，妙选刚正姿。
戚里勿柄授，貂璫毋印累。
朝廷豁氛翳，在位销脂韦。
末光依汉日，天子是倚毗。
三者何所陈，张皇吾六师。
击揖如逖辈，天宠畀节麾。
卖国若桧等，电扫无孑遗。
练军明赏罚，勇锐奔熊罴。
南越颈可缨，中行背必笞。
如日照霜雪，殄灭何难为。
凡此三说者，中心久思维。
明白可举行，匪曰徒费词。
能转乱为治，可回灾为厘。
不学后羿射，不效夸交追。
拜轮上扶桑，洗光出咸池。
苍生照共仰，九土光咸晞。
五色太平象，重晕中兴期。
昊穹耀华彩，万国长瞻依。
晓发黄池过宁国
吴龙翰（宋代）

簇簇人烟两岸分，暂时挂搭此行程。
一筇风月无拘束，又复挑诗到宛城。
李季章参政寄近作绝句次韵答之 其五
韩淲（宋代）

禅门底用金仙偈，道室空多玉笈书。知我者希斯我贵，身心如此可踟躇。
舟行用卢方伯莘老韵 其九
霍与瑕（明代）

放舟顺水行，心情已自好。何当久要人，林壑共探讨。
岐阳逢曲阳故人话旧
马戴（唐代）

异地还相见，平生问可知。壮年俱欲暮，往事尽堪悲。

道路频艰阻，亲朋久别离。解兵逃白刃，谒帝值明时。

淹疾生涯故，因官事业移。鸡鸣关月落，雁度朔风吹。

客泪翻岐下，乡心落海湄。积愁何计遣，满酌浣相思。
陈公祠
王十朋（宋代）

九年地主百年祠，民自元丰结去思。善政在人宜有后，堂堂忠肃见公儿。
送人戍边
张应申（明代）

天山九月阵云黄，白草斜连古战场。君去不逢李供奉，祇今谁问郭汾阳。
望金山用唐人韵
薛靖（宋代）

一柱支空立，涛声春寺闻。
消来巴地雪，飞到润州云。
寂寞江山色，纵横盗贼群。
不堪形胜裹，北望涕纷纭。
估玉
王安石（宋代）

潼关西山古蓝田，有气郁郁高拄天。
雄虹雌霓相结缠，昼夜不散非云烟。
秦人挟斤上其巅，视气所出深鑱镌。
得物盈尺方且坚，以斤试叩声泠然。
持归市上求百钱，人皆疑嗟莫爱怜。
大梁老估闻不眠，操金喜取走蹁跹。
深藏牢包三十年，光怪邻里惊相传，欲献天子无由缘。
朝廷昨日锺鼓县，呼工琢圭寘神筵。
玉材细琐不中权，贾孙抱物诏使前。
红罗复叠帕紫毡，发视绀碧光属联。
诏问与价当几千，众工让口无敢先。
嗟我岂识真与全。
即事似大翁木斋谦公诸同志二首 其一
释函可（明代）

心比苍松化石坚，迷卢却被一丝牵。蝇头尽是英雄冢，牛后须丝牧竖鞭。

只此须眉何可卖，任他沟壑尽堪传。几人绝塞身还在，忍使残僧泪独溅。
食笋二首 其一
李之仪（宋代）

燕雀初为友，烽烟近卜邻。不嫌千语聒，只怕一笼新。

病眼常如睡，归心喜似人。柈餐犹见笋，未省已无春。
十月二十五日失舟
李流谦（宋代）

船头饱饭看扬舲，忽作翻浆不反瓶。万死一生真是幸，九江三峡未尝经。

尚收弃物乾坤大，薄恃阴功祖考灵。忧患偶来须理遣，可能为汝更星星。
饱食卒岁因之自警四首 其二
郭之奇（明代）

职思方岁莫，饮食视云需。怀肉曾誇剑，分羊复耻钩。

饥犹存季女，饱欲死侏儒。簌簌何人者，还誇谷有无。
初春和折子明岁前两诗 其一
张栻（宋代）

古今同活法，妙处在阿堵。浮云不作祟，白黑可坐数。

穷冬掩关卧，岂为作诗苦。挑灯读韦编，至味可深咀。
金刚随机无尽颂·庄严净土分第十
释印肃（宋代）

庄严诸佛土，我道无门户。
清净表庄严，未达人多悮。
送馀姚知县陈最寺丞
郑戬（宋代）

美渥卿为佐，清谈县得才。
人從日边别，舟渡鉴中来。
食案资鲑禀，公田剩酒材。
秋馀一凭槛，江海遍楼台。
和宋之问下
王无竞（唐代）

日云暮兮下嵩山，路连绵兮树石间。出谷口兮见明月，心裴回兮不能还。
次韵月上人秋夜见寄
释道潜（宋代）

冥鸿振鹭想仪形，数日新秋入梦清。丹壑流泉依旧否，碧岩丛桂几时生。

风来玉户凉初集，露泫银河色渐明。黾勉酬君无妙语，夜光鱼目愧相并。
春日从伯氏领子侄郊行
吴锡畴（宋代）

寒食清明共一时，柔红开遍野棠梨。
繁禽声乐风光丽，弱柳阴棠日脚迟。
身外生涯何似酒，人间局面只如棋。
行春莫待花飞却，藉草开樽剩赋诗。
蝶恋花（和任路分荷花）
赵长卿（宋代）

忆昔临平山下过。无数荷花，照水无纤<黑宛>。短艇直疑天上坐。醉眠花里香无那。

雨浥红妆娇娜娜。脉脉含情，欲向风前破。莫道晚来风景可。青房著子千千颗。
偈六十九首
释道宁（宋代）

衲僧蹊径，千眼莫窥。
鸟道无私，经行岂碍。
要关在手，通变刹那。
一味醍醐，莫嫌淡薄。
有时毗卢藏内，优缽华开，
嗅之不闻，是何境界。
灵山仿佛，少室依稀。
抖擞提撕，人天兼济。
春风四首
白玉蟾（宋代）

远草将人双眼行，飞花误蝶乞流莺。
更饶一夜东风劣，且博三朝五日晴。
白杨路
马之纯（宋代）

此路如何名白杨，白杨林木苦非良。
闻知宰树常多种，想见坟非在两傍。
三国英雄尘一窖，六朝兴废字千行。
行人过此休惆怅，往古来今总浑茫。
村居遣兴
陆游（宋代）

追数交朋略散亡，臂孱足蹇固其常。
一年又见秋风至，孤梦潜随夜漏长。
不办诵书如倚相，颇能噉饭胜张苍。
回看薄宦成何味，只借朝衫作戏场。
智果院
张侃（宋代）

前辈经行处，壁间题小诗。梅花还好否，要见出尘姿。
立春日
释文珦（宋代）

上国又逢春，衣裳化客尘。
园庐空入梦，岁月但依人。
生意归群物，穷愁老一身。
喜余鸥鹭伴，犹不怪吾真。
今岁忽已知命仲冬五日为悬弧之旦不胜感怆聊叙今昔得六百字
王世贞（明代）

薄游狎流光，五帙俄已至。今为悬弧旦，使我废朝食。

窃拊有尽身，自抆终天泪。罢牙息众嚣，闭阁负馀惴。

离疏非冠日，通籍乃韶岁。为郎典方迓，业已三上计。

比舍饶俊民，兴辞骛遥诣。虽匪大国香，岂为当门植。

众嫭方奏淫，如何独求退。栖迟三辅谳，屏营东秦寄。

雈苻既如浣，萧斧永绝试。烈炎弥原来，玉石同迸碎。

龃龉缇萦书，艰危子坚祀。扣阍不睹天，洒血空坟地。

岂无经渎念，处死殊以未。流哀悴松柏，馀辱蒙萝薜。

屯夷理垂极，鼎革时初际。皇瞩回覆盆，谷灰起幽吹。

徊徨深隐恻，踯躅窥慈意。南舟遍楚越，北辕轘晋魏。

蓬心绝羝触，栎质惭鼯技。畴谓偏奇禀，谬中通人嗜。

三台敢希历，九列无乃赘。牵马似有曹，攻驹岂吾艺。

是时秋欲暮，天子问郧帅。尔以中执法，其往司节制。

寻叨玺书宠，仍拜宫壶赐。肃肃萃冠簪，悠悠度旌旆。

如何渭桥色，已作天涯视。严霜逐飞盖，脩路疲征驷。

汉水擘峡来，嵾峰蹈空置。褒斜绾单毂，井陉艰列骑。

偶同王遵叱，无取子阳喟。片檄寝赤丸，尺箠走墨吏。

捃拾虞军兴，纵舍伸主惠。窃窥宽大朝，因驿上封事。

愚得或有一，斯狂岂可二。既采葑菲诚，复贷尸俎罪。

虽尔竭涓涘，何由报恩施。芳已凋蕙兰，辛犹残姜桂。

揶揄路鬼讥，婵媛女媭詈。策足趣暮闉，长鸣顿其辔。

甘为退飞鹢，不作骧首骥。松柏偶然乔，宁因青阳媚。

誓墓今已乖，入宫频见忌。谬陪七子列，恐为颜延弃。

虽谢三君后，未甘李膺易。数往已自疑，揣来人同愧。

伊昔虞舜慕，五十犹不替。惟彼曼容秩，六百旋请致。

而我独何为，心迹两成悖。鬓讶蒲柳零，身安匏瓜系。

雕虫业久贱，小草名还细。服政政欲疲，知命命何冀。

纵识去者非，焉睹来者是。昔人多无闻，今余焉足畏。

秋叶旦暮零，亲知同飘坠。江水日夜流，富贵亦偕逝。

驻颜问刀圭，多难损根器。皈诚悟正觉，庶矣超人世。
题周曾秋塘图卷二首 其一
李泂（元代）

家在东南云锦乡，心魂元是水花香。哦诗想入秋塘境，鸳鸯惊飞一夕忙。
又和晦翁棹歌
方岳（宋代）

云气藏山雪卷滩，地灵不与俗人看。
一篙略借秋崖便，九曲欲穷山雨寒。
门帖子十二首 其六 癸卯年门帖子
杨弘道（元代）

儿子形躯似我长，新年祝尔愿康强。但能碌碌全门户，莫羡人家昼锦堂。
忆仙姿（九之三）
贺铸（宋代）

相见时难别易。何限玉琴心意。眉黛只供愁，羞见双鸳鸯字。憔悴。憔悴。蜡烛销成红泪。